
AMY RUTTAN

Sjarmert av veterinæren

Denne oversettelsen er redigert av: Unn Ruud




Amy Ruttan

er født og oppvokst utenfor Toronto, Ontario, men flyttet fra storbyen til landsbygda for å slå seg sammen med drømmemannen sin.

Etter at hun hadde fått sin andre sønn, fikk hun oppfylt sin store drøm om å bli forfatter av romantikkbøker.

Når Amy ikke skriver, går tiden hennes med til hennes tre barn, som bruker henne som sin personlige drosjesjåfør og kokk.

 




Til alle hunder, katter, hester, kyr og alpakkaer jeg er så glad i.

En spesiell hilsen til hunden min Willow.

Du er den beste!

Stor takk til Christine for latter og støtte.

Takk til Cathryn for uvurderlig hjelp.

Og takk til min svigerinne Theresa, du er en stor inspirasjon,

og jeg er så glad i deg.

«Ikke se på meg på den måten!» Harley Bedard stirret ned i de store, brune øynene til Willow, en svart og sølvfarget cockapoo. Harley var i ferd med å spise en rask frokost før hun begynte på morgenrunden. Willows øyne var bedende, hun ville alltid ha det hun spiste.

Willow stakk ut den lille, rosa tungen sin og fuktet den svarte nesen.

Harley stønnet, men smilte til den lille hunden. Det var vanskelig å motstå det søte ansiktet, og hun ga henne litt eggerøre.

«Ikke si at jeg ikke gjør noe hyggelig for deg», mumlet Harley og klødde Willow bak øret. Hunden nøs et par ganger, og logret med halen.  «Er du klar til å gjøre pliktene våre?»

Willow nøs igjen og ristet på hodet.

Hun tok det som et ja.

Det var mye å gjøre i dag. Hun måtte se til hundene som var i kennelen. I dag var det ikke dagpleie, så det ville ikke strømme på med kunder som kjørte nedover grusveien hennes, men hun hadde booket inn en stelletime. Kunden hennes hadde tre hunder som var kjent som den ville gjengen, så hun prøvde å legge stellet til en dag da hundepasset ikke var åpent. Venninnen Christine, som drev det lokale kattehjemmet, trengte hennes hjelp til å vurdere et nytt lass med kattunger og eldre katter som hadde blitt dumpet, og så var det en leietaker på vei for å signere en leieavtale for det lille huset hun hadde på den andre siden av hagen, bak hønsehuset. Da hun kjøpte eiendommen for tre år siden, hadde den lille hytta allerede stått der. Hun hadde pusset den opp. Vanligvis fikk hun besøk av en og annen turist som ville være i hjertet av Huron County i et par uker, og som elsket det lille gjestehuset på den tretti mål store tomten like utenfor Opulence i Ontario. Denne gangen var det annerledes. Huset skulle leies ut for hele sommeren, av svigersønnen til den lokale veterinæren, Michel Van Dorp. Han jobbet bare halv tid nå og la ikke skjul på at han ønsket at svigersønnen skulle overta praksisen hans.

Veterinærklinikken var en viktig del av denne delen av Huron County, som var et jordbrukssamfunn. Harley jobbet der som veterinærtekniker når det var behov for det. Men bare når hun hadde tid. Virksomheten hennes vokste seg større for hvert år. Heldigvis hadde hun ansatt hjelp.

En ny veterinær og en revitalisert klinikk ville være bra for lokalsamfunnet. Michel ville fortsette å jobbe, det visste Harley, men han klarte ikke å holde tritt. Helsen hans hadde ikke vært den beste siden datteren Daphne døde for to år siden.

Daphne var bare tre år eldre enn Harley. Alle ble sjokkert da hun døde, og det tok nesten livet av Michel.

Han hadde prøvd å pensjonere seg i fem år og hadde hentet inn andre veterinærer, men ingen av dem ble værende. Folk fra byen sa at de likte livet på landet, men de likte det visst bare når det var sol og varme dager. Ingen likte å ta imot en kalv i mange minusgrader.

Det var ikke hennes sak. Det var opp til Michel å finne ut av det. Det eneste hun hadde kontroll over, var virksomheten Cosmopawlitan Opulence, dyrene sine og sommerhytta. Hun hadde fått til en rimelig avtale med Michel om å huse svigersønnen hans, doktor Ryker Proulx, i sommer. Michel var optimistisk og trodde det kunne bli lenger. Harley tvilte, for med mindre du var herfra, var det ingen som ble.

Det hadde hun fått erfare selv.

For fire år siden hadde hun falt for en veterinær som hadde kommet til Opulence. De hadde møttes mens Michel lærte ham opp, og Jason hadde tatt henne med storm. Han hadde sagt at han elsket henne og livet på landet, og etter en intens romanse hadde han fridd til henne.

Hun burde ha skjønt at det var for godt til å være sant.

De planla et stort, hvitt bryllup. Familie og venner fra hele Huron County kom for å se henne gifte seg med drømmeprinsen. De hadde drømt om å utvide veterinærpraksisen, kjøpe jord og stifte familie. Jason hadde lovet så mange ting.

Harley hadde kjøpt den mest ekstravagante, hvite brudekjolen. Hun gledet seg til eventyret, til å flyte ned midtgangen til drømmemannen sin.

Hun hadde møtt opp i kirken, men ikke Jason.

Han hadde sviktet henne ved alteret.

Da hun kom hjem, så hun at koffertene hans var pakket. Jason kom ut fra soverommet deres. Han virket beskjemmet, men også fast bestemt.

«Hvorfor?» spurte hun forpint.

«Jeg drar til Toronto. Jeg har en mulighet der som jeg aldri kunne fått her.»

«Men hva med oss?»

Jason løftet opp en av veskene sine. «Du ville ikke ha trivdes i byen. Du trivdes ikke engang i Hamilton, det har du fortalt meg. Det er bedre på denne måten.»

«Er det det?» Stemmen hennes var i ferd med å knekke.

«Det er det. Du er lykkelig her. Du har store planer. Jeg blir lykkeligere i byen, og jeg har mål jeg vil nå. Ekteskap er ikke en god idé akkurat nå. Alt dette var en tabbe.»

Hun reagerte ikke. Hun bare sto der, følelsesløs.

«Ha det, Harley.»

Det hadde knust hjertet hennes.

Hun hadde vært en idiot, og hun ville aldri ha forhåpninger igjen. Hun skulle aldri sette hjertet sitt på spill igjen. Aldri.

Hun hadde jobbet hardt for å kjøpe de tretti målene etter at Jason forlot henne. Før hun møtte Jason, da hun jobbet i Hamilton, hadde hun jobbet overtid i timevis og spart og spart. Så vendte hun tilbake til hjembyen Opulence, møtte Jason, og de forelsket seg. Hun hadde tatt av sparepengene sine og brukt penger på et bryllup som aldri ble noe av. Siden den gang hadde hun sakte bygget opp forretningen sin i Opulence, og nå hadde hun endelig fått fotfeste igjen.

Ting så lysere ut. Hun hadde dyrene sine, gården sin, og det var alt hun trengte.

Var det ikke det?

Willow bjeffet for å få oppmerksomheten hennes, og Harley kastet et blikk ned på henne.

«Melding mottatt. Vi har en jobb å gjøre.»

Harley tok på seg gummistøvlene og fant frem de støyreduserende hodetelefonene, for det var høy lyd i kennelen.

Hun måtte ta seg av Toby og Gordo, de to hundene som for tiden bodde hos henne. Så måtte hun ut i fjøset for å se til alpakkaene Gozer, Vince og Zuul, som hun hadde oppkalt etter karakterene i en av favorittfilmene sine, og hun måtte mate hønene.

Hun slapp ut Willow, som fulgte etter henne.

Willow veide bare fem kilo, og var neppe noen god vakthund. Hun hadde vært sammen med Harley i åtte år nå, siden hun hadde hjulpet veterinæren på klinikken i Hamilton med å fikse Willows dårlige knær. Willow var den minste i kullet, men var den eneste valpen oppdretteren ikke kunne selge, og Harley forelsket seg straks i henne.

Hun gikk bort til kennelen. Så snart hun kom inn, gjorde Toby og Gordo det klart at de var spente på å se henne. Hodetelefonene bidro til å overdøve den opphissede bjeffingen. Hun elsket når hundene var så glade for å se henne, men trommehinnene hennes likte det ikke like godt.

«Kom igjen», ropte hun, og idet hun åpnet døren til den inngjerdede bakgården, sprang Gordo, Toby og Willow ut. Heldigvis kom de tre godt overens, så hun trengte ikke å skille dem fra hverandre. Hun fylte på vann og mat i skålene deres.

Hun lot hundene leke mens hun gikk bort til alpakkaene og slapp dem ut, mens hun tok en høygaffel for å måke ut av båsen deres.

«Bonjour.» Noen rørte forsiktig ved skulderen hennes.

Harley skrek ut, kastet høygaffelen i gulvet og snurret rundt for å gripe tak i jakkekragen til den fremmede og dytte ham vekk, men i stedet skled hun på noen ekskrementer og falt ned i en haug med skittent høy og alpakkabæsj. Den fremmede falt oppå henne, eller rettere sagt, mellom beina hennes.

Harley rev av seg hodetelefonene. «Hvem i helvete er du?»

Intense grå øyne, med et snev av gult, møtte hennes mens han strøk mørkt hår vekk fra ansiktet. Hun fikk pustebesvær, og ansiktet hennes prikket av hete da blikkene deres møttes.

«Doktor Ryker Proulx. Den nye leieboeren din», sa han og reiste seg.

«Å!» Selvsagt.

Hun ble litt forbauset. Hun hadde aldri møtt Michels svigersønn før.

Daphne hadde flyttet til Montreal etter universitetet og giftet seg da Harley gikk på skolen. Som mange andre som forlot småbyen for grønnere beitemarker, hadde Daphne aldri kommet tilbake annet enn for å besøke familien.

Harley så på mannen, og skjønte hvorfor.

Hun var ikke i tvil om at Ryker var kjekk, men hun hadde blitt lurt av et godt utseende før.

«Unnskyld! Jeg hørte deg ikke.» Hun famlet rundt i halmen for å finne hodetelefonene sine, og holdt dem opp som om hun ville si ta-da.

Hun sa det i hvert fall ikke høyt.

«Ser du?» sa hun. «Jeg hørte ikke at du kom.»

Ryker børstet litt halm av skulderen. «Jeg tenkte meg det.»

«Velkommen», utbrøt hun, fortsatt sittende i en haug med alpakkabæsj.

Åh. Herregud. …  Harley, ta deg sammen.

David, broren hennes, sa alltid at hun skravlet og plapret sammen med kjekke menn. Hun kunne kjenne rødmen stige oppover halsen og til kinnene.

Et lite smil løftet leppene hans idet han rakte ut en hånd for å hjelpe henne opp. Hun tok den, og pulsen steg. Han var høyere enn henne, og hjertet hennes banket da hun så opp på ham.

Ryker var akkurat hennes type. Det mørke håret hans var litt langt, men ikke for langt. En vakkert formet munn, og det var en antydning til en skygge på den meislede kjeven hans.

Han var kledd i svart skinnjakke, hvit T-skjorte og velsittende jeans som ikke hadde vært ute i felten en eneste dag. De svarte skinnstøvlene hans var også blankpusset.

Alt ved ham skrek by, og det gjorde henne enda mer overbevist om at han ikke kom til å bli værende. Han var en sommergjest.

«Skal vi gå og signere avtalen?» foreslo Ryker.

«Ja. Er Michel her?»

«Oui. Han banket på døren din idet jeg så at du gikk inn i låven», svarte han med en tydelig fransk-kanadisk aksent.

«Ok.» Det var ikke den beste måten å møte en ny leietaker på, å kaste ham ned i en haug med bæsj, men det var som det var. Hun kom seg raskt ut av låven og så Michel stå ved den røde pickupen sin.

«Der er du!» utbrøt Michel.

«Du er tidlig ute», svarte hun og håpet at Michel ikke la merke til at svigersønnen var dekket av halm, skitt og gjødsel.

«Jeg tenkte meg at du nok var oppe», sa Michel.

«Jeg er alltid tidlig oppe.» Hun smilte. «Jeg er glad dere kom nå. Jeg har en travel dag. Jeg må ned til Blyth og hjelpe til på kattehjemmet i ettermiddag.»

«Ja, jeg har hørt at de har fått inn flere løskatter.»

«Det har de», bekreftet hun og så seg urolig tilbake på Ryker over skulderen. Han tørket fortsatt av seg halm og skitt.

«Harley, jeg vil gjerne presentere deg for min svigersønn, doktor Ryker Proulx fra Montreal. Ryker, dette er veterinærteknikeren jeg ofte har med meg, og som du vet, er hun også husverten din for sommeren!»

Ryker snudde seg mot henne, og de grå øynene hans gled raskt over kroppen hennes, noe som sendte en skjelving av forventning gjennom henne.

«Veterinærteknikeren?» spurte Ryker.

Michel nikket. «Jepp.»

Blikket hennes låste seg i Rykers igjen. Han så fortsatt overrasket ut. Hun visste at hun så forferdelig ut i den posete kjeledressen, gummistøvlene som nådde opp til knærne, den skitne toppen og håret som var satt opp i en løs knute.

Ta deg sammen.

Hennes indre stemme hadde rett. Hvem brydde seg om hvordan hun så ut? Og utseendet hennes hadde ingenting å gjøre med hennes evner som sertifisert og respektert veterinærtekniker.

Hun var ikke her for å imponere ham, selv om det var en del av henne som innerst inne ønsket det … Hun stengte den gnagende tanken inne. Doktor Proulx var leietakeren hennes, en enkemann og Michels svigersønn.

Det viktigste var at Harley var ganske sikker på at Ryker var her midlertidig, og hun var ikke interessert i å date noen. Særlig ikke noen som ikke skulle bli.

«Hyggelig å hilse på deg, doktor Proulx», sa hun, kremtet og ristet alle disse tankene av seg mens hun rakte ut hånden.

Michel sperret opp øynene da han innså hvilken tilstand hun og Ryker befant seg i. «Hva er det som har skjedd?»

«Jeg overrasket henne. Vi falt over ende begge to», forklarte Ryker kjølig og tok hånden hennes. Hun kjente varmen skyte opp i armen.

«Vel», begynte Harley og renset stemmen. «Jeg må bare slippe Toby og Gordo inn i kennelen igjen. Det lille huset er på den andre siden av hagen. Det er ulåst, så ta en rask titt rundt og sjekk at det er det dere vil ha, så møter jeg dere begge her.»

«Det høres bra ut, Harley», svarte Michel.

Harley måtte fokusere på jobben sin og ikke på hvordan kroppen hennes hadde reagert så forrædersk da hun møtte Ryker. Han var forbudt område. På den måten var det ingen risiko for et knust hjerte. Som det som skjedde med Jason.

Men det var lenge siden hun hadde følt en slik fysisk tiltrekning til en mann. Ryker Proulx var farlig for likevekten hennes, og selv om han teknisk sett var i ferd med å bli naboen hennes, kunne hun i det minste holde ham på en armlengdes avstand. De eneste gangene hun måtte forholde seg til ham, var hvis hun så ham på eiendommen eller hvis han trengte henne på klinikken.

Det ville vært helt profesjonelt.

Dessuten likte hun Michel for godt til å involvere seg med Daphnes enkemann, og etter det som skjedde med den forrige veterinæren hun forelsket seg i, kom hun aldri noensinne til å gå ut med en veterinær igjen.

Uansett hvor flott veterinæren var.

*

Ryker så etter Harley. Han hadde sett gjerdene til kennelen og skiltet ved innkjørselen. Cosmopawlitan Opulence.

Han hadde rynket på nesen av det søte navnet, men Michel hadde stor respekt for Harley.

Da Michel hadde nevnt at han hadde en venn som eide tretti mål jord, drev en kennel og eide et lite hus hun leide ut, hadde han antatt at kvinnen var nærmere Michels alder. Han hadde blitt sjokkert over å se en yngre kvinne, kanskje i begynnelsen av trettiårene, som drev en så vellykket bedrift og eide en hel del jordbruksland.

Han ble også overrasket over den fantastiske skjønnheten hennes. Hun så ut som et vrak i posete kjeledress og det gylne håret satt opp i en rufsete knute, men da blikkene deres møttes, hadde hjertet hans banket litt fortere, og da han landet oppå henne, hadde blodet hans blitt varmt ved den korte berøringen. Likevel var det øynene hennes som hadde sjokkert ham. De var så blå, og han så en gnist av styrke begravd dypt i dem, før blikket hans vandret ned til de myke, rosa, fyldige leppene hennes. I et kort sekund tenkte han på hvordan det ville være å kysse dem.

Bare et kort øyeblikk, og så overmannet skyldfølelsen ham.

Daphne hadde vært borte i to år. Hun hadde vært hans verden, de hadde fått en nydelig sønn, Justin, og da de var gravide med sitt andre barn, viste det seg at hun var gravid utenfor livmoren. Livmoren hennes sprakk, og det gikk galt.

Alt han kunne gjøre, var å ta seg av sønnen deres.

Problemet var at de var isolert i Montreal.

Etter Daphnes død hadde Ryker kastet seg over arbeidet og omsorgen for Justin. Vennene hadde forsvunnet. Til og med Justins venner, for han ville ikke lenger drive med idrett eller gjøre noe uten faren sin.

Vel, kanskje ikke helt isolert, men det var stort sett bare Justin og ham.

Han hadde ingen familie igjen. Ryker var enebarn, og foreldrene hans var døde. De hadde snakket i et par år om å flytte tilbake til Daphnes hjemby, for å være i nærheten av foreldrene hennes og for at Justin skulle ha søskenbarn som bodde i nærheten.

Det ville være familie, men nå var Daphne borte, og han var ikke helt sikker på om han kunne legge alt bak seg og bo her. Montreal var hjemmet hans. Justins hjem. Han hadde sagt til Michel at han ville bli her over sommeren, for å se hvordan det fungerte.

Sannheten var at Justin slet. Montreal minnet ham om moren hans, og han slapp aldri Ryker av syne. Ryker var faktisk overrasket over at han hadde klart å komme alene hit for å signere leiekontrakten, mens Justin var hos bestemoren. Han håpet at sommeren her i Opulence ville hjelpe gutten med å leges.

Justin trodde de var på en forlenget sommerferie. Han var ni år og så glad for å være i nærheten av besteforeldrene og noen fettere og kusiner. Ryker hadde ikke sett Justin så glad på lenge.

For å holde seg opptatt, hadde Ryker tilbudt seg å jobbe for svigerfaren. En veterinærpraksis i en liten by ville være et avbrekk fra det travle livet i en storbypraksis.

Så da Michel tilbød dem å leie vennens lille hus, tenkte Ryker at det var perfekt, helt til han forsto at den såkalte vennen var ei vakker og sexy blondine. Kanskje han burde finne seg et annet sted.

«Vel, la oss gå og se på stedet. Det er rett på den andre siden av hønsehuset», sa Michel og gikk av gårde.

«Kanskje vi burde finne et annet sted», sa Ryker forsiktig til ham.

Michel hevet de buskete øyenbrynene. «Dette er det nærmeste leieobjektet til veterinærklinikken, til en anstendig pris. Det er ikke mye til leie i Opulence.»

«Akkurat. Det har du sagt», stønnet Ryker. Han hadde ikke noe valg.

«Jeg vet at Harley kan virke litt røff, men hun er en smart og kunnskapsrik forretningskvinne og dyrlegetekniker på deltid.»

«Deltid?» spurte Ryker, vel vitende om at Harley ikke bare var husverten hans, men også en som skulle jobbe sammen med ham.

«Ja. Hun jobber av og til på klinikken. Bare deltid, for hun har det veldig travelt her. Det er mangel på gode, pålitelige og forpliktende tjenester for kjæledyr. Når jeg ikke er på klinikken, må folk kjøre i tretti, noen ganger førti minutter. Det er ventelister hos dyrefrisørene.»

Ryker ble sjokkert. Ventelister?

Han tok bylivet for gitt, der det alltid dukket opp et moderne hunde- eller kjæledyrspa.

«Dessuten», fortsatte Michel, «dette er det eneste stedet som har den leieperioden du er ute etter. Resten er hytter som leies ut fra uke til uke, og som stort sett er fullbooket, noen ganger et år i forveien.»

Michel hadde rett. Ryker satt fast, for han kunne ikke fortelle Michel hvorfor han nølte med å bli her. Han kunne ikke fortelle svigerfaren at han for første gang siden han mistet Daphne var fysisk tiltrukket av noen.

«D’accord, la oss gå og se dette stedet, da.»

Det hørtes hektisk bjeffing, og han kikket seg over skulderen og stoppet opp for å se Harley åpne døren til det inngjerdede lekeområdet i kennelen. Harleys lille hund løp foran henne.

Hun hadde på seg de støydempende hodetelefonene igjen, kastet baller og andre kosedyr til hundene, mens de løp rundt henne og krevde hennes oppmerksomhet.

Det var tydelig at hun var lidenskapelig opptatt av det hun gjorde, og Ryker kunne ikke la være å smile mens han så på henne.

Den lidenskapen følte han også for dyr.

Før han giftet seg, hadde han hatt en rød setter som hadde vært hans beste venn. Daphne hadde også elsket hunden hans, Temart, og selv på sine gamle dager hadde hunden vært så beskyttende mot Justin som spedbarn. Ryker fikk en klump i halsen.

Dette var minner han trodde han hadde gjemt bort, men da han så Harley sammen med de glade hundene, kom minnene tilbake. En del av ham hadde lyst til å være med på moroa – han kunne ikke huske sist gang han hadde sluppet seg løs og kastet en ball til en hund. Det overrasket ham at hun påvirket ham så sterkt.

Noen han knapt kjente.

Ikke tenk på henne. Ikke slipp henne inn.

Og han måtte stadig minne seg selv på det. Alt han skulle gjøre, var å leie et sted av henne og muligens jobbe med henne på et profesjonelt nivå.  At han var tiltrukket av henne, betydde ingenting. Han åpnet ikke hjertet sitt for utsikten til smerte.

Han kunne ikke takle et slikt tap igjen. Det var for risikabelt.

Det eneste som betydde noe for ham her i verden, var Justins lykke.

Han hadde elsket og tapt. Og det skulle han aldri oppleve igjen.

Etter at hun hadde ryddet opp, tatt seg av hundene og fått dem tilbake i avlukkene sine, eller hundesuitene som hun likte å kalle dem, sørget Harley for at de fikk en godbit. Til og med Willow fikk sin egen hundesuite, slik at hun ikke skulle løpe rundt føttene på Harley mens hun gikk ut til det lille huset og ordnet med leiekontrakten.

Hvis den fancy veterinæren fra Montreal mente at sommerhytta hennes var bra nok. Hun fikk litt dårlig samvittighet for å ha ødelagt de fine klærne hans.

Når pyntet hun seg sist? Hun kunne ikke huske det.

Livet på gården ga henne ikke mye tid til å gå ut. Og hun hadde aldri vært typen til å gå på danseklubber, eller på jentekvelder. Hun var litt av en einstøing.

Telefonen hennes ringte. Det var storebroren hennes, David.

«Hallo», svarte hun og gikk ut av den bråkete kennelen.

«Hei, Nerd», svarte David. «Lurer på hva du driver med i dag.»

«Katteredning, stell og rydding og håndtering av en leietaker for hele sommeren.»

«Som vanlig, da.»

«Leietakere for hele sommeren er neppe vanlig», bemerket hun. «Michels svigersønn fra Montreal.»

«Er han søt?» spurte David.

Det var en underdrivelse.

«Nei», utbrøt hun.

«Løgner», humret David.

«Er det noe du vil, David, eller ringer du bare for å plage meg?»

«Veterinæren min er bortreist. Jeg har en hest som har magesår. Han går på omeprazol, men han vil fortsatt ikke spise. Noen forslag?»

Broren hennes og partneren hans eide en hestefarm i nærheten av Inverhuron, hvor de avlet opp veddeløpshester.

Harley rynket pannen. «Hvor lenge har han gått på omeprazol?»

«I et par uker.»

«Magen hans kan fortsatt være i ulage. Det er ikke mye jeg kan gjøre over telefonen. Men prøv med alfalfa, har du det?»

«Ja.»

«Jeg kan ikke komme opp i dag, men jeg kan komme i morgen. Vil du at jeg skal komme?»

«Nei, det går bra. Jeg vet at du har mye å gjøre. Veterinæren vår kommer tilbake om et par dager, før han drar på sin neste virvelvindferie.»

«Ferie, hva er det?» Hun lo tørt.

«Noe man må ta innimellom.»

Hun visste det, men når skulle hun få tid? David hadde i det minste en partner. Hun var alene her, bortsett fra sine to ansatte. «Ring meg hvis det oppstår flere problemer.»

«Det skal jeg gjøre. Glad i deg», sa David kjærlig, og la på.

Harley la telefonen tilbake i lommen. Assistenten hennes, Kaitlyn, skulle snart komme for å passe hundene mens Harley dro til Blyth og kattehjemmet. Hun kastet et kort blikk på seg selv i speilet, tok nettbrettet med en kopi av leiekontrakten og gikk så ut på gårdsplassen, forbi hønsehuset.

Uansett hva doktor Proulx bestemte seg for, håpet hun at det gikk fort.

Det var en liten del av henne som håpet at han ikke ville bli, for hun hadde ikke vært overbegeistret over hvordan hun reagerte på ham da de håndhilste. Mannen var en fare for hennes dømmekraft.

Tiltrekningen til ham minnet henne om den umiddelbare forbindelsen med Jason, og den feilen hadde hun ikke tenkt å begå to ganger. Hun hadde lært leksen sin.

Jobben var livet hennes. Kanskje det var en del av problemet. Kanskje hun var ensom. Hun ignorerte hjertebanken da hun nærmet seg det lille huset. Ryker og Michel sto på den overbygde verandaen. Fra verandaen kunne gjestene nyte utsikten over den store skogen og lyden av den lille bekken som rant tvers over eiendommen hennes. Ryker hadde tydeligvis tatt av seg de skitne skoene for å se huset innvendig, og var i ferd med å ta dem på seg igjen på verandaen da hun kom bort til dem.

«Så?» spurte hun og kom opp trappen. «Hva tror du?»

Ryker nikket. «Très bon. Det er nok for mine behov.»

«Flott.» Hun tvang frem et smil. Han skulle bare bo på eiendommen. Hun trengte ikke å lage frokost til ham, bare sørge for at han hadde strøm og vann. De kunne være naboer. De trengte ikke å være venner. «Du må ta med ditt eget sengetøy.»

«Det blir ikke noe problem», sa Michel. «Maureen har massevis av ekstra sengetøy og andre ting Ryker og Justin måtte trenge.»

«Justin? Hvem er Justin?» spurte Harley.

«Min ni år gamle sønn», svarte Ryker.

Og så husket hun. Michels barnebarn. Daphnes sønn. Hun hadde ikke kunnet delta på babyshoweren for ni år siden, men hun hadde sendt en gave. Et lappeteppe hun hadde sydd selv. Med hunder på.

Hun nikket. «Nå husker jeg det. Michel skryter alltid av ham.»

Michel smilte bredt og nikket, og et lite smil trakk i Rykers munnvik.

«Det er vel ikke noe problem at han bor her?» spurte Ryker.

«Nei, ikke i det hele tatt. Beklager hvis jeg virket sjokkert. Det er mange steder å sykle, hvis han har en sykkel. Og det er en basketballkurv her. Det er ikke så spennende her, men …»

Ryker smilte varmt til henne. «Det er perfekt.»

En rødme krøp opp i kinnene hennes igjen. Hun måtte gi ham rett; stedet hennes var på en måte perfekt.

«Det er jeg glad for å høre», sa hun nikkende, uten å vite hva mer hun skulle si, der hun sto og gliste som en idiot.

«Er det leieavtalen?» spurte Ryker og pekte på nettbrettet hun holdt i hånden.

Akkurat. Leieavtalen. Han må signere den. Fokuser, Harley.

«Det er det.» Hun rakte ham nettbrettet, og Ryker leste gjennom den enkle kontrakten. Ansiktet hans var alvorlig da han skannet dokumentet, og så signerte han den raskt. «Når kan vi flytte inn?»

«Så snart som mulig.» Hun stakk hånden i lommen og holdt frem nøkkelen. «Jeg håper du får en fin sommer her!»

Ryker tok nøkkelen, og fingrene deres berørte hverandre et øyeblikk. Varmen strømmet gjennom henne, og hun trakk raskt hånden tilbake.

«Takk», svarte Ryker stivt.

«Flott. Jeg må dra til Blyth om et par timer og hjelpe til med noen katter.»

«Trenger de min hjelp?» tilbød Michel seg. «Jeg mener, jeg har en legetime først …»

«Nei, det går bra. Jeg kan håndtere det», sa hun.

Michel så på svigersønnen sin. «Ryker kan bli med!»

Ryker sperret opp øynene, og hun visste ikke hva hun skulle si.

«Jeg blir med», sa Ryker og brøt spenningen.

«Hva med sønnen din?» spurte Harley.

«Han er sammen med bestemoren sin i dag. Hvis jeg skal jobbe i dette lokalsamfunnet i sommer, bør jeg gjøre meg litt kjent.»

Harley ble forbløffet. Den nye veterinæren hadde ikke engang flyttet inn ennå, og han tilbød seg å bli med til Blyth. Michel hadde riktignok foreslått det, men han gikk med på det. Om enn motvillig.

«Vel …», stotret Harley. «Jeg må være der om to timer. Michel vet adressen, og ja, det hadde vært flott om du kunne komme og hilse på de frivillige.»

Ryker nikket. «Utmerket. Vi får komme oss hjem så jeg kan skifte, og så kan jeg hente det jeg trenger. Ikke sant, Michel?»

«Selvsagt.» Michel gliste, men rynket så pannen. «Men Maureen trenger bilen din, Ryker. Jeg har en avtale nå, og hun har lovet å kjøre Justin til stranden.»

«Ah. Det stemmer.» Ryker rynket pannen.

«Jeg kan hente deg og ta deg med dit», utbrøt Harley uten å tenke seg om.

Ryker sperret opp øynene. «Det blir ikke noe problem?»

«Nei, ikke i det hele tatt.»

«Alt i orden», sa Michel med et glimt i øyet. «Takk, Harley.»

«Ingen årsak.»

Hun var fortsatt forbløffet over at hun hadde tilbudt seg å plukke opp en vilt fremmed. Men det var bra for katteredningen. Det var fantastisk at en veterinær stilte opp frivillig. Det ville være verdt den pinlige bilturen.

«Jeg henter deg om en time eller så», sa Harley.

Hun så dem gå over gårdsplassen og sette seg inn i Michels pickup, og hun gikk inn for å legge fra seg nettbrettet. Michel tutet og vinket, men Ryker så ikke tilbake på henne.

Ikke at hun forventet det.

Ryker kunne ha sagt nei. Han ble på en måte lurt til å hjelpe til av en velmenende, men uvitende Michel. Uansett var hun glad for det. At hun tilbød skyss, vel, hun forsto fortsatt ikke hva som gikk av henne da hun sa det. Idet Michel kjørte ut av oppkjørselen, svingte Kaitlyns lille bil inn og parkerte.

Kaitlyn var atten år og holdt på å spare penger for å begynne på universitet og senere veterinærhøgskolen. Hun var Harleys høyre hånd på Cosmopawlitan Opulence.

«Hvem var det?» spurte Kaitlyn opprømt.

«Det var Michel», svarte Harley sarkastisk.

Kaitlyn himlet med øynene. «Ikke Michel, den mørke, kjekke fremmede i passasjersetet.»

«Michels svigersønn og den nye veterinæren i byen. Han skal bo i det lille huset sammen med sønnen sin. I hvert fall over sommeren.»

«Så spennende. Tror du han blir her for godt?»

«Nei», svarte Harley ærlig.

Menn som Ryker ble ikke i småbyer. En dag ville Kaitlyn dra på skolen, og Harley tvilte sterkt på at hun ville komme tilbake. Kaitlyn ville flytte til et litt mer spennende sted enn Opulence.

«Synd. Det kommer til å ta litt tid før jeg får graden min og kan ta over.»

Harley smilte til henne. «Du kommer til å gjøre det bra, det er jeg sikker på.»

Kaitlyn gikk inn i stallen, og Harley dro hjem til seg selv. Hun kunne ikke stå her i oppkjørselen hele dagen og snakke om Ryker Proulx. Hun hadde plikter og oppgaver. Hun kunne ikke ofre et ekstra sekund på en mann som bare var her for sommeren.

*

Hvorfor gikk jeg med på dette?

Ryker stilte seg det spørsmålet om og om igjen mens han samlet sammen utstyret sitt. Han burde ha sagt nei. Å gi av sin tid til en ideell organisasjon var en selvfølge, men det som var vanskelig, var at han kom til å jobbe tett med Harley. Hvis hun bare hadde vært utleieren hans, kunne han ha unngått henne, men hun jobbet innen hans felt.

Nå skulle han sitte i en bil med henne. Han visste ikke hvor langt det var til Blyth. Kunne han i det hele tatt huske hvordan man småpratet? Nå for tiden snakket han enten om jobb eller om foreldreskap med andre mennesker. Hele livet hans hadde gått ut på å jobbe og sørge for at Justin hadde det bra.

Noe han ikke hadde.

Justin var sjelden sammen med andre barn. Han var alltid ved Rykers side, og slet på skolen. Det var som om gutten var redd for å slippe ham av syne.

Ryker håpet at denne sommeren ville gjøre godt for Justin, at han ville finne mer tilbake til sitt gamle jeg før de dro tilbake til Montreal.

Å jobbe på Michels klinikk ville gi dem et annerledes liv enn i byen, men han kunne i det minste gjøre noe nyttig og tilbringe mer tid med familien.

Han hadde trodd det skulle bli en enkel sommer. Helt til han møtte Harley.

Etter at Ryker kom tilbake til svigerforeldrenes lille leilighet, der han og Justin hadde sovet på sofaen de siste par nettene, hadde han dusjet og skiftet til et par slitte jeans og en flanellskjorte, og nå var det ikke annet å gjøre enn å vente på at Harley skulle komme og hente ham.

Det var noe ved Harley han ikke helt kunne sette fingeren på, noe som trakk ham til henne. Ryker syntes det var foruroligende.

En blå pickup kjørte inn oppkjørselen, og Harley vinket til ham fra forsetet.

Kjørte alle pickuper her?

Luksussedanen hans stakk seg ut som en sår tommel. Han lastet utstyret opp i lasteplanet på lastebilen hennes, og åpnet passasjerdøren. Etter at de hadde hilst og vekslet noen ord, spente han på seg beltet, og hun kjørte av gårde.

En pinlig stillhet senket seg mellom dem. Ryker kastet et blikk på Harley. Hun hadde fortsatt det blonde håret oppsatt, men det var nå sirlig festet i en knute. Gummistøvlene var borte og erstattet med joggesko, og hun hadde på seg operasjonsklær som var dekket av små tegneseriedyr i ulike positurer. Et par pudler var i ferd med å bli «frisert», og han så en katt som drev med yoga. Det var mange flere små kjæledyr, men han måtte rive blikket vekk før hun trodde at han stirret på henne. Som han gjorde.

Han kunne skimte hoftene og de svulmende brystene hennes, men det var ikke det han burde fokusere på nå.

«Takk igjen for at du hentet meg», sa han og brøt stillheten.

«Det er ikke noe problem. Takk for at du stiller opp frivillig. Det er virkelig en stor sak i dette samfunnet. Redningsaksjoner er en flott ting.»

Hun snakket i vei, og han kunne ikke la være å smile da hun kastet et raskt blikk på ham. Hun smilte, et smil som ikke nådde øynene hennes.

Ikke at han kunne klandre henne. Han hadde vært litt reservert overfor henne. Det var lettere på den måten.

For hvem?

Han ignorerte den tanken. Det var best at han holdt alt profesjonelt. Han trengte ikke å bli venn med henne, bare være høflig og vennlig.

«Takk igjen for at du gikk med på å hjelpe oss», sa hun.

«Vel, jeg tror du mener takk for at Michel foreslo meg, oui?»

Harley smilte og fikk hjertet hans til å slå litt raskere. «Ja, ja. Men jeg setter pris på det.»

«Du har takket meg tre ganger, men du har rett, det er viktig å hjelpe til.»

«Jeg har en tendens til å gjenta meg selv, særlig når jeg er sammen med folk jeg ikke kjenner. Beklager. Men du kan jo vise deg å være udugelig, og da vil jeg angre på at jeg takket deg.»

Ryker humret. «Har du så liten tiltro til meg?»

«Selvsagt ikke. Jeg kjenner deg ikke i det hele tatt. Men jeg har jobbet sammen med mange veterinærer. Gode og dårlige. Har du din egen praksis?» spurte hun.

«Nei», sa han og sukket. «Det er dyrt å administrere og drive en klinikk i Montreal. Jeg er assistentlege ved en travel byklinikk.»

Han hadde heller ikke tid til å drive sin egen praksis, ikke når Justin trengte ham.

«Det tar mye tid å drive for seg selv. Det vet jeg.»

«Det du har fått til er imponerende.»

Hun ble rosa i kinnene igjen. «Takk.»

«Det er fire ganger nå», ertet han.

Han likte måten hun smilte til ham på. Det ga ham lyst til å få henne til å smile mer, til å få de blå øynene hennes til å glitre. Å gjøre henne lykkelig.

Ta deg sammen.

Han måtte gjenvinne kontrollen over tankene som løp gjennom hodet hans. Han var ikke her for å gjøre Harley lykkelig.

«Hvor mange katter skal vi se på i dag?» spurte han og forsøkte å styre samtalen over på forretninger.

«Åtte.»

«Åtte?» gjentok han overrasket.

«Det er også et par villkatter. De må vaksineres og sjekkes for å sikre at de er friske. Vi må sannsynligvis bedøve de ville kattene, så det er faktisk bra at du er her.»

«Så åtte noenlunde tamme katter og to eller tre villkatter?»

«Og fem kattunger.»

Ryker sperret øynene opp. «Så, rundt seksten, da?»

Så mye for en rolig dag. Hvorfor trodde han at sommeren her ville ha et lavere tempo?

«Ja. Er det for mange?»

«Nei, det går bra. Jeg liker bare å vite hva jeg har med å gjøre.»

De ville bli der en stund.

Harley kjørte inn på parkeringsplassen ved siden av et nytt fjøs som lignet veldig på kennelen hennes.

«Vi er her», kunngjorde Harley og parkerte.

«Ser respektabelt ut.»

«Ja, det er det. Det er veldig veldrevet. Jeg skal presentere deg for paret som driver stedet.»

«D’accord.» Ryker steg ut og hentet utstyret sitt, og så fulgte han etter Harley. Det var et stort skilt utenfor der det sto Fluffy Paws Rescue, sammen med en diger tegneseriekatt. Alt var så søtt. For søtt for ham, men han visste at det ville bidra til å tiltrekke seg potensielle adoptanter.

Låvedøren gikk opp, og ut kom en blond, smilende kvinne. «Harley, takk for at du kom.»

Harley ga henne en klem. «Ikke noe problem, Christine. Alltid glad for å kunne hjelpe.»

Christine snudde seg mot Ryker, og han smilte og strakte ut hånden. «Bonjour, mademoiselle.»

«Dette er doktor Proulx fra Montreal», informerte Harley henne. «Han er Michels svigersønn og skal være her over sommeren. Han ville treffe deg og hjelpe til i dag også.»

Christine smilte strålende til ham. «Hyggelig å treffe deg, og jeg er så glad for et par ekstra hender!»

«Jeg er glad for å kunne hjelpe til», svarte Ryker. Han kikket bort på Harley, som smilte varmt til ham. Det var en ekte varme, og det fikk hjertet hans til å slå fort.

Han måtte virkelig ta seg sammen. Han var her for å gjøre en jobb, og det var alt. Hele hensikten med sommeren her var å ha Justin i nærheten av familie. Han håpet at sommeren her ville muntre opp Justin. Det var alt.

Han var ikke her for å flørte eller engang tenke på å bli sammen med noen. Han ville ikke risikere hjertet sitt. Igjen.

«La meg vise deg rundt», sa Christine og brøt inn i tankene hans.

